[{"text_idx": "#000001", "text": "En mia senc\u0302esa informserc\u0302ado, mi trovis nepre legindan libron: \u201cKial ni amas la hundojn, mang\u0302as la porkojn kaj vestas nin per bovinoj, enkonduko al karnismo (angle Why we love Dogs, eat Pigs and wear Cows, an introduction to carnism), verkita de la socia psikologino de la Universitato de Masac\u0302useco, Melanie Joy. En g\u0302i, s\u0302i eksplikas la koncepton KARNISMO, kio estas tute nova afero."}, {"text_idx": "#000002", "text": "Karnismo: sistemo de kredoj, au\u0306 ideologio, kiu kondic\u0302igas la personojn mang\u0302i certajn bestojn. Karnismo esence kontrau\u0306as vegetarismon kaj veganismon. Plejmulto el la homoj vidas la fakton mang\u0302i viandon kiel ion ricevitan antau\u0306 ol elekton. En la viandomang\u0302emaj kulturoj c\u0302irkau\u0306 la mondo, la popolo ne pripensas kial la viando de kelkaj bestoj povas esti ac\u0302a kaj tiu de aliaj, bongustega; sed ankau\u0306 ili ne tro pripensas kial ili mang\u0302as bestojn. Sed kiam mang\u0302ado de bestoj ne estas neceso por la supervivado, kiel okazas en la nuntempo, temas pri memelekto -kaj la elektoj c\u0302iam venas el kredsistemo."}, {"text_idx": "#000003", "text": "Ni agnoskas ke la nemang\u0302ado de bestoj ankau\u0306 venas el kredsistemo; la vorto vegetaranismo ekzistas de antau\u0306 multaj jarcentoj. Ni ne nomas la vegetaranojn kiel \u201cplantomang\u0302antoj\u201d, c\u0302ar ni komprenas ke mang\u0302ado de plantoj reflektas subkus\u0302antan ideologion en kiu konsumado de bestoj estas konsiderata kiel neg\u0302usta kaj neetika afero. Male, ankorau\u0306 ni nomas la \u201cnevegetaranojn\u201d kiel \u201cviandomang\u0302antojn\u201d, kvazau\u0306 la ago mang\u0302i viandon estus disigita el kredsistemo, kvazau\u0306 la vegetaranoj estus la ununuraj kiuj metas siajn kredojn surtable. Tamen, la kialo pro kiu la plejmulto mang\u0302as porkon kaj ne hundon, ekzemple, estas la elektado ene de kredsistemo kiun beston mang\u0302i kaj kiun ne."}]